На основу члана 4. став 3. Уговора о додели бесповратних средстава за реализацију помоћи намењене решавању стамбених потреба избеглица кроз куповину сеоске куће са окућницом, односно одговарајуће непокретности, закљученог између Комесаријата за избеглице и миграције Републике Србије (у даљем тексту: Комесаријат) и Општине Параћин (у даљем тексту: Општина), заведеног у Општини Параћин под бр. 001526533 2024 06446 001 000 000 001 од 20.јуна 2024.године, заведеног у Комесаријату под бр. 9-9/485 од 19.јуна 2024. године, Комисија за избор корисника за реализацију помоћи за решавање стамбених потреба избеглица кроз куповину сеоске куће са окућницом, односно одговарајуће непокретности, (у даљем тексту: Комисија), образоване решењем председника Општине Параћин бр. 002071155 2024 06446 001 000 350 136 дана 01.јула 2024. године, на седници Комисије одржаној дана 18.јула 2024. године, доноси

**ПРАВИЛНИК О РАДУ**

**КОМИСИЈЕ ЗА ИЗБОР КОРИСНИКА ЗА РЕАЛИЗАЦИЈУ ПОМОЋИ ЗА РЕШАВАЊЕ СТАМБЕНИХ ПОТРЕБА ИЗБЕГЛИЦА КРОЗ КУПОВИНУ СЕОСКЕ КУЋЕ СА ОКУЋНИЦОМ, ОДНОСНО ОДГОВАРАЈУЋЕ НЕПОКРЕТНОСТИ**

**I. ОПШТЕ ОДРЕДБЕ**

**Члан 1.**

Овим Правилником о раду Комисије за избор корисника за реализацију помоћи за решавање стамбених потреба избеглица кроз куповину сеоске куће са окућницом, односно одговарајуће непокретности (у даљем тексту: Правилник) уређују се услови и мерила за избор корисника помоћи за решавање стамбених потреба избеглица кроз куповину сеоске куће са окућницом, односно одговарајуће непокретности, као и поступак и начин рада Комисије.

**Члан 2.**

Корисници Помоћи су породице избеглица, које су, услед догађаја из периода од 1991. године до 1995.године стекле статус избеглице у Републици Србији, без обзира на њихов статус у време решавања стамбене потребе, и то: избеглице које живе у колективним центрима или неком другом виду колективног смештаја, формалног или неформалног и угрожене избеглице које живе у приватном смештају без трајног решења у земљи порекла или Републици Србији и која испуњавају прописане услове за избор корисника, а које живе на територији Општине, а неопходна им је помоћ за куповину сеоске куће са окућницом, односно одговарајуће непокретности у циљу стварања и побољшања њихових услова становања и која испуњавају прописане услове и критеријуме за избор корисника (у даљем тексту: Корисници).

Помоћ из члана 1. реализује се доделом средстава Општини намењених породицама избеглица, које живе на територији Општине.

Сеоска кућа са окућницом за коју се подноси Пријава за доделу помоћи за решавање стамбених потреба избеглица куповином сеоске куће са окућницом, односно одговарајуће непокретности (у даљем тексту: Пријава) на Јавни позив за избор корисника помоћи (у даљем тексту: Јавни позив), мора се налазити на територији Општине Параћин.

**Члан 3.**

Помоћ за решавање стамбених потреба избеглица за куповину сеоске куће са окућницом, односно одговарајуће непокретности је бесповратна и одобрава се у максималном износу до 1.950.000,00 динара.

Износ за куповину сеоске куће са окућницом, односно одговарајуће непокретности одобрава се у максималном износу до 1.950.000,00 динара.

Изабрани корисник помоћи за решавање стамбених потреба избеглица за куповину сеоске куће са окућницом, односно одговарајуће непокретности може додатно да учествује сопственим средствима у купопродајној цени сеоске куће у износу до 50% од износа из става 2. овог члана.

Уколико корисник не учествује сопственим средствима у плаћању купопродајне цене, а вредност сеоске куће са окућницом односно одговарајуће непокретности намењене становању прелази износ од 1.950.000,00 динара, пријава се одбија.

Уколико корисник учествује сопственим средствима, а вредност сеоске куће са окућницом односно одговарајуће непокретности прелази износ од 2.925.000,00 динара, пријава се одбија.

**II. УСЛОВИ ЗА ИЗБОР КОРИСНИКА**

**Члан 4.**

Подносилац пријаве на Jавни позив и чланови његовог породичног домаћинства треба да испуне следеће услове:

1. избеглички статус и то: да имају избеглички статус и поднет захтев за пријем у држављанство Републике Србије, или да им је престао статус избеглице, стекли су држављанство Републике Србије (НАПОМЕНА: наведени услов односи се обавезно на Подносиоца пријаве, а на чланове његовог породичног домаћинства, само уколико су у статусу избеглице или су били у статусу избеглице у Републици Србији);

2. да имају пријављено пребивалиште/боравиште на територији Општине, у моменту објављивања јавног позива;

3. да немају у својини непокретност у држави порекла, другој држави или Републици Србији, а којом би могли да реше своје стамбене потребе;

4. да не могу да користе непокретност у држави свог претходног пребивалишта или у другој држави;

5. да од момента стицања избегличког статуса нису обновили, отуђили, поклонили или заменили непокретност у Републици Србији, држави порекла и/или у другој држави, а којом би могли да реше своје стамбене потребе;

6. да нису корисници другог стамбеног програма у процесу интеграције у Републици Србији или програма стамбеног збрињавања/обнове у процесу повратка у држави порекла, којим би могли да реше или су решили своје стамбене потребе;

7. да немају приходе којима би могли да реше своје стамбене потребе;

8. да нису на коначној листи реда првенства у другим програмима за трајно решавање стамбене потребе;

9. да сеоска кућа са окућницом, односно одговарајућа непокретноста за коју подносилац Пријаве подноси Пријаву на Јавни позив испуњава основне услове за живот и становање и да су предметна сеоска кућа и земљиште на којој се иста налази уписане у катастар непокретности на име продавца и без терета, осим уколико је реч о забележби обавезе плаћања накнаде за пренамену земљишта, уколико постоји право стварних службености на непокретности која је предмет купопродаје и другe забележбe правних чињеница које за исход немају престанак или пренос стварних права на предметној непокретности;

10. да је сеоска кућа са окућницом, односно одговарајућа непокретност за коју Подносилац пријаве подноси Пријаву на Јавни позив уписана у катастру непокретности као:

- непокретност која је преузета из земљишних књига или

- непокретност изграђена пре доношења прописа о изградњи или

- непокретност изграђена са грађевинском дозволом за коју је издата употребна дозвола или

- непокретност уписана по Закону о озакоњењу објеката или

- да је предметна сеоска кућа у поступку легализације, односно озакоњења који још није завршен, а да је на земљишту на коме се налази сеоска кућа за коју Подносилац пријаве подноси Пријаву на Јавни позив дозвољена индивидуална стамбена градња.

11. да нису у крвном, тазбинском или адоптивном сродству са прдавцем предметне непокретности.

Поступак легализације, односно озакоњења из става 1. тачке 10. овог члана мора бити завршен најкасније до доношења Предлога листе корисника за доделу Помоћи избеглицама са листом корисника рангираних према реду првенства на основу испуњености услова и броја освојених бодова (у даљем тексту: Предлог листе).

**III. МЕРИЛА ЗА ИЗБОР КОРИСНИКА**

**Члан 5.**

Ред првенства за доделу помоћи утврђује се на основу броја бодова које Подносилац пријаве на јавни позив оствари, а према следећим мерилима:

1) Број чланова породичног домаћинства: по члану породичног домаћинства – 10 бодова. Максималан број бодова који се може добити на основу овог мерила износи – 50 бодова.

2) Породично домаћинство чији је члан настрадао или нестао у сукобима на просторима бивше Социјалистичке Федеративне Републике Југославије: по настрадалом или несталом члану – 20 бодова.

3) Број малолетне деце у породичном домаћинству:

(3.1) породично домаћинство до двоје малолетне деце – 10 бодова;

(3.2) породично домаћинство са троје или више малолетне деце – 20 бодова;

4) Број малолетне деце или деце на редовном школовању у једнородитељском породичном домаћинству:

(4.1) домаћинство са једним дететом – 10 бодова;

(4.2) домаћинство са двоје деце – 20 бодова;

(4.3) домаћинство са троје или више деце – 30 бодова.

5) Породично домаћинство са дететом са инвалидитетом или сметњама у развоју: по породичном домаћинству – 20 бодова.

6) Стамбена ситуација подносиоца захтева и чланова његовог породичног домаћинства:

(6.1) породично домаћинство смештено у колективном центру – 10 бодова;

(6.2) породично домаћинство које станује у изнајмљеном простору без основних хигијенско-санитарних услова – 20 бодова;

7) Материјални положај породичног домаћинства:

(7.1) породично домаћинство са приходима већим или у висини од 50% просечне месечне зараде без пореза и доприноса у привреди Републике Србије по члану – 10 бодова;

(7.2) породично домаћинство са приходима испод 50% просечне месечне зараде без пореза и доприноса у привреди Републике Србије по члану – 20 бодова.

Приликом бодовања пријава по тачки 7) овог члана приходи се обрачунавају по члану породичног домаћинства, а бодови додељују породичном домаћинству. Максимални број бодова који може бити додељен породичном домаћинству по овом основу је 20.

8) Смањење или губитак радне способности или телесно оштећење:

(8.1) по основу смањења или губитка радне способности подносиоца захтева или чланова његовог породичног домаћинства:

- ако постоји делимична радна способност – 10 бодова

- ако постоји потпуни губитак радне способности – 20 бодова.

(8.2) по основу телесног оштећења подносиоца захтева или чланова његовог породичног домаћинства:

- за телесно оштећење од 100% – 20 бодова;

- за телесно оштећење од 90% – 15 бодова и

- за телесно оштећење од 80% – 10 бодова.

Ако код истог лица постоји смањење или губитак радне способности и телесно оштећење, Комисија приликом бодовања узима у обзир оно мерило на основу кога то лице добија више бодова и бодује се по члану домаћинства са телесним оштећењем или губитком радне способности.

9) Болести од већег социјално–медицинског значаја (малигна обољења, бронхијална и срчана астма, тешка опструктивна обољења плућа, активна туберкулоза, инфаркт срца, декомпензована срчана обољења, трансплантација срца, цереброваскуларни инсулт, епилепсија, теже душевне болести, прогресивне нервномишићне болести, парезе и парализе, хемофилија, инсулин зависни дијабетес, хроничне бубрежне инсуфицијенције на дијализама, системске аутоимуне болести, остеомијелитиси, ХИВ инфекције и сл.), у складу са прописима о здравственој заштити: подносилац захтева или чланови његовог породичног домаћинства – 20 бодова.

Ово мерило се примењује по члану домаћинства ако подносилац пријаве или чланови његовог породичног домаћинства нису бодовани по основу тачке 8) подтач. (8.1) и (8.2) овог члана.

Уколико се подносилац пријаве и чланови његовог породичног домаћинства наведени у пријави бодују по основу болести, бодови се додељују за подносиоца пријаве и сваког члана породичног домаћинства који има болести од већег социо-медицинског значаја.

10) Регистровано сеоско газдинство – 20 бодова.

Бодови по основу овог мерила додељују се уколико подносилац пријаве или чланови његовог породичног домаћинства имају регистровано сеоско газдинство.

**Члан 6.**

Уколико два или више Подносилаца пријаве на Јавни позив имају исти број бодова, предност има подносилац пријаве на јавни позив који:

1) има већи број малолетне деце;

2) има већи број чланова породичног домаћинства;

3) има трудну жену у породичном домаћинству;

4) дуже борави на територији Општине на којој конкурише за Помоћ и

5) има мање приходе по члану породичног домаћинства.

**IV. ПОСТУПАК ЗА ДОДЕЛУ ПОМОЋИ**

**Члан 7.**

Подносилац пријаве за себе и чланове породичног домаћинства доставља следеће доказе:

1. Уредно попуњен и потписан образац Пријаве;

2. Фотокопију избегличке легитимације (обе стране) или Pешења о признавању, укидању или престанку избегличког статуса (НАПОМЕНА: обавезно за подносиоца пријаве, као и за остале чланове породичног домаћинства уколико су били или су и даље у статусу избеглице);

3. Фотокопију личне карте (обе стране), односно очитану личну карту ако је у питању биометријска лична карта са чипом, за све чланове породичног домаћинства са 16 и више година;

4. Уверење о држављанству или фотокопију решења о пријему у држављанство Републике Србије или копију поднетог захтева за пријем у држављанство за све чланове породичног домаћинства (не односи се на лица са личном картом);

5. Изјаву оверену код надлежног органа да Подносилац пријаве и чланови породичног домаћинства немају у својини непокретност у држави порекла, другој држави или Републици Србији, а којом би могли да реше своје стамбене потребе; да не могу да користе непокретност у држави свог претходног пребивалишта или у другој држави; да од момента стицања избегличког статуса нису обновили, отуђили, поклонили или заменили непокретност у Републици Србији, држави порекла или у другој држави, а којом би могли да реше своје стамбене потребе; да нису корисници другог стамбеног програма у процесу интеграције у Републици Србији или програма стамбеног збрињавања/обнове у процесу повратка у држави порекла, којим би могли да реше или су решили своје стамбене потребе, као и да нису у крвном, адоптивном или тазбинском сродству са продавцем предметне непокретности.

Наводи из изјаве биће предмет провере од стране Комисије;

6. Доказ о стамбеној ситуацији подносиоца пријаве и чланова његовог породичног домаћинства:

- за домаћинство смештено у колективном центру – потврда повереника и

- за домаћинство које станује у изнајмљеном простору без основних хигијенско санитарних услова – изјава оверена код надлежног органа;

7. Доказ о приходима:

- Потврда о незапослености из Националне службе за запошљавање за незапослене чланове породичног домаћинства регистроване у Националној служби за запошљавање, и то у месецу који претходи месецу подношења пријаве на Јавни позив; у случају да се ради о незапосленом члану породичног домаћинства који није регистрован код Националне службе за запошљавање, потребно је доставитили личну изјаву оверену код надлежног органа да је незапослен и да нема примања нити друге повремене или привремене приходе;

- Уколико подносилац пријаве или члан породичног домаћинства остварују повремене или привремене приходе, потребно је доставити личну изјаву оверену код надлежног органа о висини повремених и привремених нето прихода.

- Потврда послодавца о висини примања у месецу који претходи месецу подношења пријаве на Јавни позив – за запослене чланове породичног домаћинства;

- Чек од пензије за месец који претходи месецу подношења пријаве на Јавни позив (односи се и на пензију из Републике Србије и на пензију из земље порекла), односно потврда надлежне службе; у случају да Подносилац пријаве или члан његовог породичног домаћинства не остварује приходе од пензије потребно је доставити личну изјаву оверену код надлежног органа да лице не остварује приходе на име пензије у Републици Србији, земљи порекла и/или другој држави;

8. За чланове породичног домаћинства узраста 15 до 26 године – доказ о школовању, уколико ови чланови породичног домаћинства нису на школовању – доказе наведене у тачки 7. овог става (докази о приходима);

9. Доказ за породично домаћинство са дететом са инвалидитетом или сметњама у развоју – Решење Комисије за категоризацију деце или мишљење интер-ресорне комисије за децу са телесним инвалидитетом или сметњама у развоју;

10. Доказ о смањењу или губитку радне способности или телесном оштећењу – Решење надлежнe комисије о смањењу или губитку радне способности или телесном оштећењу за члана породице са инвалидитетом;

11. Доказ о постојању болести од већег социо-медицинског значаја (малигна обољења, бронхијална и срчана астма, тешка опструктивна обољења плућа, активна туберкулоза, инфаркт срца, декомпензована срчана обољења, трансплантација срца, цереброваскуларни инсулт, епилепсија, теже душевне болести, прогресивне нервномишићне болести, парезе и парализе, хемофилија, инсулин зависни дијабетес, хроничне бубрежне инсуфицијенције на дијализама, системске аутоимуне болести, остеомијелитиси, ХИВ инфекције и сл.). Лекарски налаз не старији од годину дана;

12. За једнородитељску породицу прилаже се:

- потврда о смрти брачног друга;

- решење надлежног суда о проглашењу несталог лица за умрло;

- извод из матичне књиге рођених за децу без утврђеног очинства;

- пресуда о разводу брака или доказ о поверавању малолетног детета или деце (уколико у пресуди о разводу брака није одлучено о поверавању детета, или уколико се ради о ванбрачним партнерима чија је заједница престала да траје), а уз оба доказа потребно је приложити изјаву подносиоца оверену код надлежног органа да се подносилац непосредно брине о детету и да самостално обезбеђује средства за издржавање, да други родитељ не учествује или недовољно учествује у тим трошковима, а да, у међувремену, подносилац није засновао брачну или ванбрачну заједницу;

13. Потврду надлежног органа/организације за члана породичног домаћинства који је настрадао или нестао у сукобима на просторима бивше Социјалистичке Федеративне Републике Југославије;

14. Доказ о регистрованом сеоском газдинству (уколико подносилац пријаве или чланови његовог породичног домаћинства имају регистровано сеоско газдинство);

15. Оверену изјаву власника сеоске куће на коју се односи Помоћ, да је сагласан да исту отуђи у корист Подносиоца пријаве;

16. Доказ о власништву над сеоском кућом – лист непокретности не старији од месец дана у коме је продавац уписан као власник предметне сеоске куће и земљишта на којем се иста налази и у коме су предметна сеоска кућа и земљиште који су предмет купопродаје уписани без терета, односно у коме је сеоска кућа уписана као: - непокретност која је преузета из земљишних књига или

- непокретност изграђена пре доношења прописа о изградњи или

- непокретност изграђена са грађевинском дозволом за коју је издата употребна дозвола или

- непокретност уписана по Закону о озакоњењу објеката;

17. Потврду надлежног органа о поднетом захтеву за легализацију, односно покренутом поступку озакоњења предметне сеоске куће и уверење надлежног органа да је на земљишту на коме се налази предметна сеоска кућа дозвољена индивидуална стамбена градња (важећа информација о локацији);

18. Уколико се ради о сеоским кућама које су у време подношења пријава на Јавни позив у поступку легализације/озакоњења, потребно је, најкасније до доношења Предлога листе, а на позив Комисије, доставити доказ да је поступак легализације/озакоњења завршен;

19. Потврда надлежне пореске управе о измиреним пореским обавезама које су настале по основу права својине за предметну сеоску кућу и земљиште који су предмет купопродаје;

20. Фотокопију личне карте (обе стране) продавца сеоске куће, односно очитану личну карту ако је у питању биометријска лична карта са чипом.

21. Изјаву да су подносилац захтева и чланови његовог породичног домаћинства сагласни да Комисија, за потребе поступка, може извршити увид, прибавити и обрадити личне податке о чињеницама о којима се води службена евиденција, који су неопходни у поступку одлучивања. Наведену изјаву није потребно оверавати код јавног бележника, а потписују је подносилац захтева и сви пунолетни чланови породичног домаћинства, док за малолетне чланове домаћинства изјаву потписују родитељ, односно старатељ.

Докази из става 1. овог члана подносе се у фотокопији (фотокопије докумената није потребно оверавати), с тим да Комисија може од подносиоца пријаве на јавни позив тражити оригинална документа на увид.

Поред доказа наведених у ставу 1. овог члана, Комисија за избор корисника може од Подносиоца пријаве тражити и друге неопходне доказе ради утврђивања чињеница и околности потребних за доношење правилне и законите одлуке.

**Члан 8.**

Комисија, у складу са чланом 103. став 1. Закона о општем управном поступку („Службени гласник РС”, бр. 18/16, 95/18 – аутентично тумачење и 2/23 одлука − УС РС) (у даљем тексту: ЗУП), за потребе поступка, по службеној дужности прибавља: потврду Комесаријата о томе да ли су Подносилац пријаве и чланови његовог породичног домаћинства евидентирани као избеглице у евиденцији Комесаријата, али само у случају ако Подносилац пријаве не достави доказ о томе из члана 7. став 1. тачка 2) овог Правилника; извод из матичне књиге рођених за децу млађу од 16 година; уверење о имовном стању из Републичког геодетског завода за Подносиоца пријаве и чланове његовог породичног домаћинства, укључујући и малолетне чланове породичног домаћинства; уверење Одељења за локалну пореску администрацију о томе да ли су подносилац пријаве и чланови његовог породичног домаћинства, укључујући и малолетне чланове породичног домаћинства, обвезници пореза на имовину физичких лица; уверење МУП-а о кретању боравишта/пребивалишта за Подносиоца пријаве и све чланове породичног домаћинства, укључујући и малолетне чланове породичног домаћинства.

Доказе из става 1. овог члана, може прибавити и сама странка, уколико, у складу са чланом 103. став 3. ЗУП-а, изјави да ће у циљу ефикаснијег и економичнијег разматрања своје поднете пријаве на Јавни позив, наведене доказе прибавити сама.

Поред доказа наведених у ставу 1. овог члана, Комисија за избор корисника може по службеној дужности прибављати и друге доказе потребне за поступање по пријави на Јавни позив.

**Члан 9.**

Поступак за доделу Помоћи у првом степену води и све одлуке доноси Комисија.

Комисија има пет (5) чланова, међу којима су и председник и заменик председника Комисије.

Чланови Комисије су повереник и представници надлежних служби Општине, а по потреби у раду Комисије може учествовати и представник Комесаријата.

Председник Комисије сазива седницу Комисије, председава и руководи радом Комисије, а у његовом одсуству или спречености ове послове обавља његов заменик.

**Члан 10.**

Комисија пуноважно ради и одлучује ако седници присуствује више од половине чланова. Комисија ради у седницама и одлуке доноси консензусом.

Комисија обавља следеће послове:

- усваја Правилник и објављује Јавни позив;

- разматра поднете пријаве, врши проверу података и утврђује чињенично стање на основу свих расположивих доказа прикупљених у поступку;

- врши проверу и утврђивање чињеница и околности изласком на терен, у случају када је то неопходно за правилно и потпуно утврђивање чињеничног стања;

- доноси и објављује, Предлог листе, Коначну листу и Одлуку о избору корисника за доделу Помоћи (у даљем тексту: Одлука);

- спроводи одговарајући поступак у вези са приговорима, жалбама, решава по истим, односно упућује их Општинском већу на разматрање и одлучивање и

- припрема примерке записника и извештаје.

**Члан 11.**

На седници Комисије води се записник који потписују сви присутни чланови Комисије и доставља се свим члановима Комисије.

Записнике и документациони материјал, након окончаног поступка, Комисија предаје надлежној служби Општинске управе Општине.

**Члан 12.**

Комисија је дужна да правилно, истинито и потпуно утврди све чињенице и околности које су од значаја за доношење правилне и законите одлуке.

Чињенице и околности од значаја за поступање и одлучивање, Комисија утврђује на основу доказа достављених уз пријаву на Јавни позив, доказа прибављених по службеној дужности, утврђивањем чињеничног стања на терену и на основу других доказа утврђених применом осталих доказних средстава предвиђених у складу са прописима.

Комисија одлучује на основу савесне и брижљиве оцене сваког доказа посебно и свих доказа

заједно, као и на основу резултата целокупног поступка.

**Члан 13.**

За решавање стамбених потреба избеглица за куповину сеоске куће са окућницом, односно одговарајуће непокретности Комисија расписује Јавни позив којим позива лица из члана 2. овог Правилника да, у одређеном року од дана објављивања Јавног позива, а који не може бити краћи од 30 дана, поднесу Пријаву.

Јавни позив се објављује на огласној табли Општине и месних канцеларија и на интернет презентацији Општине и Комесаријата www.kirs@kirs.gov.rs.

**Члан 14.**

Пријаву поднету након истека рока за подношење пријава из Јавног позива, Комисија не разматра, већ исту решењем одбацује, као неблаговремену.

Ако Пријава садржи неки формални недостатак који спречава поступање по истој или ако је неразумљива или непотпуна, подносилац се писаним путем позива да уочене недостатке отклони у року од 8 (осам) дана од дана пријема позива, уз упозорење на последице пропуштања.

Пријаву у погледу које Подносилац не отклони недостатке и то у року одређеном у ставу 2. овог члана, Комисија за избор корисника не разматра, већ исту решењем одбацује, као неуредну.

Против решења Комисије за избор корисника из ст. 1. и 3. овог члана, заинтересовано лице може уложити жалбу Општинском већу у року од 15 (петнаест) дана од дана пријема решења, преко Комисије.

Пријаву у погледу које подносилац отклони уочене недостатке, у року из става 2. овог члана, Комисија ће сматрати као да је од почетка била уредна.

**Члан 15.**

Пријаву која не садржи формални недостатак или у погледу које је поступљено у складу са чланом 14. став 5. овог Правилника, Комисија разматра и утврђује испуњеност услова из члана 2. и 4. овог Правилника.

Пријаву у погледу које нису испуњени услови из чл. 2. и 4. овог Правилника, Комисија не бодује, већ исту решењем одбија, као неосновану.

Против Pешења Комисије из става 2. овог члана, заинтересовано лице може уложити жалбу Општинском већу у року од 15 (петнаест) дана од дана пријема Pешења, преко Комисије. Одлука Општинског већа је коначна.

У погледу пријава код којих су испуњени услови из чл. 2. и 4. овог Правилника, Комисија врши бодовање и рангирање Подносилаца пријаве, у складу са мерилима из чл. 5. и 6. овог Правилника.

Уколико подносилац пријаве или члан, односно чланови породичног домаћинства премину до доношења Одлуке, исти неће бити разматрани, нити бодовани. У случају да премине подносилац пријаве комисија разматра остале чланове без обзира да ли имају статус избеглице. Уколико до доношења Одлуке подносилац пријаве пријави новорођеног члана, односно чланове домаћинства Комисија исте разматра и бодује.

Уколико Подносилац пријаве до доношења Одлуке Корисника за доделу Помоћи, достави доказе о томе да он или неко од чланова његовог породичног домаћинства болује од болести од већег социо-медицинског значаја, односно уколико неко од њих, након подношења пријаве на Јавни позив оболели од болести од већег социо-медицинског значаја, Комисија наведено узима у обзир приликом разматрања и бодовања пријава.

**Члан 16.**

Подносиоци пријава који испуњавају услове наведене у Јавном позиву подлежу провери у бази трајних решења Комесаријата и провери података о стању имовине код надлежних институција у Републици Србији, по службеној дужности од стране Комисије и преко Комесаријата.

Уколико се утврди да је подносилац пријаве сам или заједно са члановима свог породичног домаћинства који су наведени у пријави или неко од чланова домаћинства наведен у пријави, отуђио непокретност чиме је остварена укупна добит у вредности већој од 16.000 евра, Комисија решењем одбија предметну пријаву јер не испуњава услов из члана 4. став 1. тачка 5) овог Правилника.

Уколико се на основу поднете документације утврди да је сеоска кућа са окућницом односно одговарајуће непокретности намењене становању којом Подносилац пријаве конкурише за Помоћ изграђена без одобрења за градњу, а да за исту није поднет захтев за легализацију или да је поднет захтев за легализацију, али да се налази на земљишту које, у складу са информацијом о локацији, није предвиђено за индивидуалну стамбену градњу, или да није покренут поступак озакоњења, Комисија решењем одбија Пријаву.

За доказивање условности за живот и становање предметне сеоске куће са окућницом, односно одговарајуће непокретности, као и вредности, опис и стручно мишљење даје стручна служба Општине на прописаном обрасцу – листи за процену сеоских кућа. Попуњену листу за процену сеоских кућа стручна служба Општине доставља Комисији.

**Члан 17.**

На основу броја бодова које подносилац пријаве оствари према мерилима из чл. 5. и 6.

овог Правилника, Комисија утврђује Предлог листе.

Предлог листе Комисија објављује на огласној табли Општине и месних канцеларија на интернет презентацијама Општине и Комесаријата [www.kirs.gov.rs.](http://www.kirs.gov.rs/)

На Предлог листе из члана 17. став. 1. овог Правилника подносилац пријаве може уложити приговор Комисији, у року од 15 (петнаест) дана од дана објављивања Предлога листе.

Комисија је обавезна да о пристиглим приговорима одговори у року од 15 (петнаест) дана од дана истека рока за подношење приговора.

**Члан 18.**

Након провере навода из приговора и утврђивања чињеничног стања, односно након истека рока за одговор на приговоре, Комисија утврђује Коначну листу.

Коначну листу Комисија објављује одмах по утврђивању, на огласној табли Општине и месних канцеларија на интернет презентацијама Општине и Комесаријата [www.kirs.gov.rs.](http://www.kirs.gov.rs/)

На основу Коначне листе Комисија доноси Одлуку која се доставља лицима на која се Одлука односи.

Лица из става 1. овог члана имају право жалбе на Одлуку Општинском већу, преко Комисије, у року од 15 (петнаест) дана од дана достављања Одлуке.

**Члан 19.**

На основу Одлуке из члана 18. став 3. овог Правилника, Општина, власник предметне непокретности – сеоске куће са окућницом, односно одговарајуће непокретности и корисник Помоћи, закључују тројни уговор о купопродаји сеоске куће са окућницом, односно одговарајуће непокретности и додели пакета помоћи, којим се регулишу међусобна права и обавезе потписника уговора.

Уговором из става 1. овог члана биће предвиђено да изабрани Корисник Помоћи сеоску кућу са окућницом односно одговарајуће непокретности намењене становању неће отуђити најмање пет (5) година, као и да ће у року од осам дана од дана усељења у непокретност која је предмет помоћи, извршити пријаву на адреси предметне непокретности, као и да исту осигура.

**V. ЗАВРШНЕ ОДРЕДБЕ**

**Члан 20.**

Измене и допуне овог Правилника могу се вршити само у писаној форми, од стране Комисије за избор корисника.

**Члан 21.**

Овај Правилник ступа на снагу даном потписивања од стране свих чланова Комисије.

**К О М И С И Ј А:**

1. Далибор Бајкић, дипл.официр полиције, председник \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

-Милена Симић, дипл.правник, замена председника

2. Никола Ристић, дипл.грађ.инж., члан \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

-Драгана Васић, инж.геодезије, замена члана

3. Томислав Цветковић, дипл.правник, члан\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

-Милутин Симић, дипл.економиста, замена члана

4. Ружица Бркић, дипл.менаџер, члан \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

-Тамара Михајловић, дипл.економиста, замена члана

5. Невена Цанић, дипл.правник, члан \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

-Снежана Поповић, дипл.правник, замена члана

Број: 001526533 2024 06446 001 000 000 001

У Параћину, дана 18.јула 2024. године